พท.ชี้บาทอ่อนส่งผลดีต่อส่งออก
เพื่อไทยยัน เศรษฐกิจภาพรวมมีแนวโน้มดี เชื่อบาทอ่อนส่งผลดีต่อการส่งออก ชี้ กระทบต่อตลาดหุ้นชั่วคราว
29 ต.ค. 2565

เพื่อไทยยัน เศรษฐกิจภาพรวมมีแนวโน้มดี เชื่อบาทอ่อนส่งผลดีต่อการส่งออก ชี้ กระทบต่อตลาดหุ้นชั่วคราว
น.ส.อนุตตมา อมรวิวัฒน์ รองโฆษกพรรคเพื่อไทย  แถลงถึงสถานการณ์ผันผวนของค่าเงินบาทในรอบสัปดาห์ที่ผ่านมาว่า การที่ค่าเงินบาทอ่อนตัวลงจะส่งผลดีต่อการส่งออกโดยรวมของประเทศและสร้างขีดความสามารถในการแข่งขัน ซึ่งภาครัฐและ พท.กำลังจับตาแนวโน้มที่จะเกิดขึ้นอย่างใกล้ชิด โดยภาครัฐและธนาคารแห่งประเทศไทย (ธปท.) จะมีมาตรการออกมาอย่างทันที ทั้งนี้ ตลาดหุ้นและตลาดธุรกิจอสังหาริมทรัพย์อาจได้รับผลกระทบบ้าง แต่จะเป็นแค่ผลกระทบชั่วคราว ขณะเดียวกัน ตอนนี้สหรัฐอเมริกาและญี่ปุ่นมีบรรยากาศทางเศรษฐกิจที่ดีและมีการลงทุนในเชิงบวก มีอัตราการจ้างงานเพิ่มขึ้น 1.7 แสนตำแหน่ง แต่ในส่วนของจีนและยุโรปสถานการณ์ด้านเศรษฐกิจอาจถดถอยไปบ้าง ขอให้ผู้ลงทุนในประเทศไทยใช้วิจารณญาณในการลงทุน อย่างไรก็ตาม ยืนยันว่าสถานการณ์เศรษฐกิจพื้นฐานของไทยยังเป็นไปในทิศทางที่ดี และแผนงานที่รัฐบาลกำลังดำเนินการจะทำให้ประเทศเดินหน้าไปได้อย่างต่อเนื่อง เช่น แผนการลงทุนเรื่องน้ำ 3.5 แสนล้านบาท พ.ร.บ.กู้เงิน 2 ล้านล้านบาท เป็นต้น